เกณฑ์รับพลังงานหมุนเวียน
มาร์เก็ตแคป500ล้านมีกำไร1ปีเข้มผู้บริหารภายใน2ปีห้ามขายหุ้น
17 ก.พ. 2555

มาร์เก็ตแคป500ล้านมีกำไร1ปีเข้มผู้บริหารภายใน2ปีห้ามขายหุ้น
ตลท.จ่อประกาศใช้เกณฑ์รับธุรกิจผลิตไฟฟ้าด้วยพลังงานหมุนเวียนเข้า mai ระบุต้องมีมาร์เก็ตแคป 500 ล้านบาท กำไรย้อนหลัง 1 ปี ผู้บริหารห้ามขายหุ้น 2 ปี
แหล่งข่าวจากตลาดหลักทรัพย์แห่งประเทศไทย (ตลท.) เปิดเผยว่า ขณะนี้กระบวนการรับฟังความคิดเห็น (เฮียริง) เกี่ยวกับการปรับปรุงหลักเกณฑ์ในการรับธุรกิจผลิตไฟฟ้าด้วยพลังงานหมุนเวียนเข้าจดทะเบียนในตลาดหลักทรัพย์ เอ็ม เอ ไอ (mai) เสร็จสิ้นเรียบร้อยแล้ว โดย ตลท.ได้นำหลักเกณฑ์ดังกล่าวเสนอให้คณะกรรมการ (บอร์ด) ตลาดหลักทรัพย์ฯ พิจารณาแล้ว และขณะนี้อยู่ระหว่างการพิจารณาของบอร์ดสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ก่อนที่จะออกเป็นหลักเกณฑ์ประกาศใช้ต่อไป
ทั้งนี้ หลักเกณฑ์กำหนดว่าธุรกิจผลิตไฟฟ้าจากพลังงานหมุนเวียนที่จะเข้าจดทะเบียนใน mai ต้องมีสัญญาขายสินค้าหรือให้บริการกับหน่วยงานราชการ รัฐวิสาหกิจ หรือเอกชน และสัญญาดังกล่าวสามารถก่อให้เกิดรายได้ที่มั่นคงในอนาคต โดยบริษัทต้องมีทุนจดทะเบียนชำระแล้วมากกว่าหรือเท่ากับ 20 ล้านบาท ส่วนของผู้ถือหุ้นมากกว่าหรือเท่ากับ 20 ล้านบาท มีการกระจายหุ้น (ฟรีโฟลต) มากกว่าหรือเท่ากับ 20% ของทุนจดทะเบียน และมีจำนวนนักลงทุนมากกว่าหรือเท่ากับ 300 ราย รวมทั้งต้องมีการเสนอขายหุ้นให้กับประชาชน (PO) มากกว่าหรือเท่ากับ 15% ของทุนจดทะเบียน
ขณะเดียวกันต้องมีมูลค่าหลักทรัพย์ตามราคาตลาด (มาร์เก็ตแคป) มากกว่าหรือเท่ากับ 500 ล้านบาท ซึ่งปรับลดลงจากเกณฑ์ปกติที่ 1,000 ล้านบาท มีการบริหารงานภายใต้ผู้บริหารชุดเดียวกัน (Same Mana gement) เป็นเวลา 1 ปี และมีผลการดำเนินงานกำไร (แทร็ก เรคคอร์ด) ย้อนหลัง 1 ปี ซึ่งปรับลดลงจากเกณฑ์ปกติที่ 2 ปี
“เดิมทีตลาดหลักทรัพย์ฯ ไม่กำหนดหลักเกณฑ์เรื่องระยะเวลาผลการดำเนินงาน แต่จากการรับฟังความคิดเห็น หลายฝ่ายเสนอว่าควรกำหนดหลักเกณฑ์ดังกล่าวไว้ด้วย เพื่อให้มั่นใจว่ากิจการสามารถดำเนินการมาได้แล้วในช่วงระยะเวลาหนึ่ง รวมทั้งมีขนาดมาร์เก็ตแคปที่เหมาะสม” แหล่งข่าวเปิดเผย
นอกจากนี้ ตลาดหลักทรัพย์ฯ ยังกำหนดช่วงเวลาห้ามขายหุ้น (ไซเลนต์ พีเรียด) ไว้ที่ 2 ปีหลังเข้าซื้อขายในตลาดหลักทรัพย์ฯ โดยผู้บริหารสามารถทยอยขายหุ้นได้หลังจดทะเบียนครบ 6 เดือน ในสัดส่วน 25% และเมื่อครบกำหนดทุกๆ 6 เดือนให้ทยอยขายหุ้นได้ 25% โดยมีจำนวนหุ้นที่ต้องติดไซเลนต์ พีเรียด ทั้งสิ้น 55% ของทุนจดทะเบียนชำระแล้ว
“เกณฑ์ไซเลนต์ พีเรียดจะเข้มงวดกว่าปกติ เพราะของเดิมกำหนดไว้แค่ 1 ปี หรือหลังจากครบ 6 เดือนแรก ผู้บริหารสามารถขายหุ้นได้ 25% และ 6 เดือนต่อมา สามารถขายได้ทั้งหมด เกณฑ์ที่เข้มงวดขึ้นก็เพื่อให้มั่นใจว่าผู้บริหารหรือผู้มีอำนาจควบคุมจะยังคงอยู่กับบริษัทต่อไปอีกระยะหนึ่ง และเป็นการชดเชยขนาดของมาร์เก็ตแคปที่ลดลงจากเกณฑ์ปกติ” แหล่งข่าวกล่าว
ทั้งนี้ พลังงานหมุนเวียนคือ พลังงานทดแทนที่ใช้แล้วสามารถนำกลับมาใช้ได้อีก เช่น แสงอาทิตย์ ลม ชีวมวล และน้ำ ถือเป็นพลังงานสะอาดที่ลดผลกระทบต่อสิ่งแวดล้อม